钦定古今图书集成/理学汇编/字学典/第152卷 > 《本草纲目》 > 《纸释名》
## 钦定古今图书集成/理学汇编/字学典/第152卷 > 《本草纲目》 > 《纸释名》

李时珍曰：古者编竹炙青书字，谓之汗青，故简策字
皆从竹。至秦汉间，以缯帛书，谓之幡纸，故纸字从糸，
或从巾也。从氏，谐声也。刘熙《释名》云：“纸者，砥也，其平
如砥也。”东汉和帝时，来阳蔡伦始采树皮、故帛、鱼网、
麻缯，煮烂造纸，天下乃通用之。苏易简《纸谱》云：“蜀人
以麻，闽人以嫩竹，北人以桑皮，剡溪以藤，海人以苔”，
浙人以麦面、稻秆，吴人以茧，楚人以楮为纸。又云：凡
烧药以墨涂纸裹药，最能拒火。《药品》中有闪刀纸，乃
折纸之际一角叠在纸中，匠人不知漏裁者，医人取
入药用。今方未见用此何欤。